b'\n_START_ARTICLE_\nTimothy Creamer\n_START_SECTION_\nUra NASAssa\n_START_PARAGRAPH_\nCreamer nimitettiin NASAn Johnsonin avaruuskeskukseen hein\xc3\xa4kuussa 1995 avaruussukkulan integraatiotesti-insin\xc3\xb6\xc3\xb6riksi toimien my\xc3\xb6hemmin my\xc3\xb6s testiryhm\xc3\xa4n johtajana kahdeksalla sukkulalennolla. H\xc3\xa4nen teht\xc3\xa4viins\xc3\xa4 kuului p\xc3\xa4\xc3\xa4asiassa avaruussukkulan laukaisu- ja laskuoperaatioiden insin\xc3\xb6\xc3\xb6rien yhteyshenkil\xc3\xb6n\xc3\xa4 toimiminen. _NEWLINE_Creamer valittiin NASAn astronauttikoulutukseen kes\xc3\xa4kuussa 1998, mink\xc3\xa4 h\xc3\xa4n aloitti elokuussa 1998. Suoritettuaan alustavan kaksi vuotta kest\xc3\xa4neen intensiivikoulututuksen aiheenaan  avaruussukkulat ja Kansainv\xc3\xa4linen avaruusasema (ISS), Creamer sijoitettiin avaruusasemaan liittyviin teknisiin teht\xc3\xa4viin, miss\xc3\xa4 h\xc3\xa4n erikoistui avaruusaseman komento- ja ohjaustietokoneisiin, toimistoautomaation tukitietokoneisiin sek\xc3\xa4 aseman eri moduulit ja kansainv\xc3\xa4liset toimijat yhdist\xc3\xa4v\xc3\xa4\xc3\xa4n l\xc3\xa4hiverkkoon._NEWLINE_Marraskuusta 2000 l\xc3\xa4htien Creamer toimi Retkikunta 3:n  miehist\xc3\xb6n tukiteht\xc3\xa4viss\xc3\xa4 (Crew Support Astronaut) miehist\xc3\xb6n lennon ajan elokuusta 2001 joulukuuhun 2001. H\xc3\xa4n edusti miehist\xc3\xb6\xc3\xa4 Maassa ja oli heid\xc3\xa4n p\xc3\xa4\xc3\xa4asiallinen kontakti  Maahan._NEWLINE_Maaliskuusta 2002 Creamer johti avaruusaseman laitteiston integraatiosta vastaavaa osastoa. Lokakuussa 2004 h\xc3\xa4net nimitettiin astronauttitoimiston kiertoradalla olevan tietotekniikan  edustajaksi ja koordinaattoriksi._NEWLINE_Seuraavaksi h\xc3\xa4net sijoitettiin robotiikkaosastoon alueenaan yhteisty\xc3\xb6 kansainv\xc3\xa4listen kumppanien kanssa robotiikkaan liittyviss\xc3\xa4 operaatioissa, sek\xc3\xa4 komento- ja ohjausohjelmisto ja k\xc3\xa4ytt\xc3\xb6liittym\xc3\xa4t. Lis\xc3\xa4ksi h\xc3\xa4n toimi reaaliaikaisen tuen johtajana Retkikunta 12:lle kaikissa ISS:n robotiikkaan liittyviss\xc3\xa4 operaatioissa._NEWLINE_Creamer nimitettiin ISS:n Retkikunta 22:n ja Retkikunta 23:n miehist\xc3\xb6n j\xc3\xa4seneksi. H\xc3\xa4net laukaistiin avaruuteen 20. joulukuuta 2009 lennolla Sojuz TMA-17. Creamer toimi puoli vuotta kest\xc3\xa4v\xc3\xa4ll\xc3\xa4 komennuksellaan ISS:n lentoinsin\xc3\xb6\xc3\xb6rin\xc3\xa4 ja NASAn tiedeupseerina. Creamer palasi Maahan 2. kes\xc3\xa4kuuta 2010 lennolla Sojuz TMA-17.'